Nova studija o uticaju mobilnih telefona
Najnovija studija ustanovila je da jednosatni razgovor mobilnim telefonom uzrokuje brojne biohemijske aktivnosti u mozgu korisnika
Za većinu nas, teško je zamislivo živeti bez mobilnog telefona. Mobilni telefoni su svuda oko nas. Da li je moguće da njihovim korišćenjem ugrožavamo naše zdravlje? Decenije ispitivanja da li zračenje mobilnih telefona može da izazove tumor na mozgu ili impotenciju nisu dale odredjeni zaključak. Kompanije koje se bave mobilnom telefonijom insistiraju da su telefoni bezbedni. Nova studija Nacionalnih instituta za zdravlje nije donela rešenje ali nudi neke nove podatke za razmišljanje. Tokom studije, doktorka Nora Volkov i njene kolege iz Nacionalnog instituta za bolesti zavisnosti testirali su 47 zdravih osoba tokom perioda od godinu dana. Učesnici su imali mobilne telefone postavljene na levo i desno uho. Jedan mobilni bio je uključen ali bez tona tokom 50 minuta, dok je drugi bio isključen. Nakon toga, učesnici su testirani sa oba isključena telefona. Sa telefonima na ušima, mozak učesnika bio je testiran pomoću precizne tehnike snimanja. Doktorka Volkov kaže da su snimci mozga pokazali povišenu metaboličku aktivnost u moždanim ćelijama bližim uključenim aparatima. Efekat je bio 7 odsto povećanja nivoa na kojem moždane ćelije bliže anteni uključenog mobilnog telefona pretvaraju šećer u energiju, što je inače normalna aktivnost. Doktor Djuzepe Espozito, stručnjak za nuklearnu medicinu, kaže da je studija jasno pokazala da signal mobilnog telefona može da utiče na moždane ćelije. Ali nije odgovorila na suštinsko pitanje. Brojne studije proučavale su potencijalnu vezu izmedju upotrebe mobilnih telefona i raka mozga. Skeptici su samo postavljali pitanje da li tako loši efekti mogu da se pojave posle pet, deset ili petnaest godina. Doktor Espozito kaže da važne naučne studije tek treba da se urade. Stručnjaci se nadaju da će najnovija studija obnoviti interesovanje za pitanje bezbednosti mobilnih telefona. Stručnjaci takodje kažu da, dok čekamo te dodatne studije, možemo da umanjimo potencijalni rizik po zdravlje tako što telefone nećemo prislanjati uz glavu niti nositi u blizini tela i što ćemo smanjiti dužinu telefoniranja.